《解汤延祖字》
宋代·李覯

仲尼作经授曾子，明稽至孝之终始。
始於事亲终立身，以是扬名於后世。
大雅有言念尔祖，述脩其德乃为美。
圣训昭昭十八章，写之琬琰千馀岁。
汤生本由义方教，石磨沙盪求成器。
其名延祖有意哉，吾以子立为之字。
立身之道将何如，非曰凡人富与贵。
不贤而位何能为，蝇虫岂不披红紫。
周公亦人舜亦人，口衔日月坐天际。
勗哉见善勿迟疑，往往后生诚可畏。